PAGE  
34
ועדת החוקה, חוק ומשפט

6.1.2009

הכנסת השמונה-עשרה





נוסח לא מתוקן

מושב שני

פרוטוקול מס' 136

מישיבת ועדת החוקה, חוק ומשפט

שהתקיימה ביום רביעי כ' בטבת התש"ע (6 בינואר 2010) בשעה 9:00

סדר היום: הצעת חוק העונשין (תיקון מס' 108) (החמרת הענישה בעבירות שוחד), התש"ע-

                  2009, הכנה לקריאה שנייה ושלישית.

נכחו:
חברי הוועדה:

דוד רותם – היו"ר

מיכאל בן ארי

אברהם מיכאלי

אופיר פינס-פז

מוזמנים:
עו"ד רחל גוטליב – משנה ליועמ"ש לממשלה, משרד המשפטים

עו"ד עמית מררי – ייעוץ וחקיקה, משרד המשפטים 

עו"ד לילך וגנר – משרד המשפטים

עו"ד יואל הדר – יועץ משפטי, המשרד לביטחון פנים

ליאת לב – קצינת תביעות באח"מ

עו"ד אורלי דורון – פרקליטות

עו"ד שרון כהנא – פרקליטות

עו"ד חגית לרנאו – סגנית הסנגורית הארצית וממונה על החקיקה, סנגוריה ציבורית

יועצת משפטית: סיגל קוגוט

מנהלת הוועדה: דורית ואג
רשמת פרלמנטרית: שרון רפאלי

הצעת חוק העונשין (תיקון מס' 108) (החמרת הענישה בעבירות שוחד),

התש"ע-2009, הכנה לקריאה שנייה ושלישית

היו"ר דוד רותם:


 בוקר טוב. אני מתכבד לפתוח את ישיבת ועדת החוקה, חוק ומשפט. על סדר היום הצעת חוק העונשין (תיקון מס' 108) (החמרת הענישה בעבירות שוחד), התש"ע-2009. הכנה לקריאה שנייה ושלישית. 

יש טבלה?

עמית מררי:


יש טבלה שהעברנו.

היו"ר דוד רותם:

לא, הסנגוריה העבירה. 

סיגל קוגוט:

הסנגוריה העבירה חוות דעת על ענישה.

היו"ר דוד רותם:

גם אתם הבטחתם להעביר לי.

עמית מררי:

אנחנו העברנו, אבל אני לא מכירה את של הסנגוריה. 

סיגל קוגוט:

 עסקאות טיעון.

עמית מררי:

יש גם עסקאות טיעון וגם - - -

דורית ואג:


לא קיבלנו.

סיגל קוגוט:

 היא העבירה לנו.

דורית ואג:


 של הסנגוריה נמצא כבר מזמן בפורטל אצלנו.

היו"ר דוד רותם:


זה טוב מאוד, אתם צודקים. לכמה אתם רוצים להעלות את העונש?

עמית מררי:

ל-7 שנים על מתן שוחד, ול-10 שנים ללקיחת שוחד.

היו"ר דוד רותם:


 כי אני רואה בענישה שבעסקאות הטיעון אתם לקחתם עונשים מאוד כבדים, כמו 6 חודשי עבודות שירות – לראש ענף משפטים בבית דין רבני, לרכז ביטחון שהכניס פלסטינים. זאת אומרת, אני רואה שבעסקאות הטיעון אתם באמת עושים עבודה "טובה", נותנים עונשים "חמורים" מאוד. בעיקר שמדובר בשוחד שנוסף לעבירות אחרות, כמו הפרת אמונים, קשירת קשר לביצוע פשע, שוחד, מרמה, סיוע להברחה בנסיבות מחמירות, ניסיון ללקיחת שוחד. בסדר גמור, אתם צודקים, תמשיכו ככה.

לילך וגנר:


בנוגע להסדרי טיעון צריך להבדיל בין הסדרים סגורים לבין הסדרים פתוחים. מרבית הסדרי הטיעון שמופיעים בטבלה הם הסדרים פתוחים, זאת אומרת, שאין הסכמה לעניין העונש, מתקנים תיקונים מסוימים בכתב האישום או מוחקים מספר סעיפים או אפילו הנאשם מודה בכתב האישום כפי שהוא, והטיעון הוא פתוח. לכן כשכתוב "הסדר טיעון" צריך להבחין בין שני המצבים האלה – בין הסדר טיעון סגור לבין פתוח. 

המקרה שאדוני ציין הוא מקרה של הסדר טיעון פתוח, לא הייתה הסכמה לעונש כזה מצד הפרקליטות.

סיגל קוגוט:

 גם לא לתקרות כלליות?

לילך וגנר:

באותו מקרה שחבר הכנסת רותם ציין, לא. כמעט בכל המקרים אני לא זוכרת אפילו אם ציינו שם מקרה של עונש סגור. 

היו"ר דוד רותם:


 לא כתוב פה אם זה עונש סגור או עונש פתוח. אני מניח שאת מכירה בעל-פה את התיקים את זוכרת שהם כולם היו כאלה. 

סיגל קוגוט:

אבל מה הטעם לעשות הסדר טיעון אם הנאשם יחשוב שהוא צפוי לחמש שנים? משהו בהסדר כן מבטיח לו שהטיעון לא יהיה מהטיעונים המחמירים לפחות.

היו"ר דוד רותם:


בואי נלך הלאה. בפסק הדין של שמעון אלגריסי, 9 חודשים זה הסדר הטיעון פתוח או סגור? לדעתי, זה היה הסדר סגור.

לילך וגנר:

אני לא בטוחה.

היו"ר דוד רותם:


אני אגיד לך גם למה; צריך להיות נאשם פראייר. איזה עסקת טיעון אני עושה כשאני מודה בעבירות, ואת לא עושה לי שום הנחה?

לילך וגנר:

לדעתי, זה לא היה הסדר סגור.

היו"ר דוד רותם:


אז מה, הוא פראייר? מה נתתם לו כדי שהוא יודה?

לילך וגנר:

אני חושבת שהיו תיקוני כתב אישום.

היו"ר דוד רותם:

רגע, סליחה. בעמוד הראשון – מוריס כהן – "הודה במסגרת הסדר טיעון בשלושה אישומים, הרביעי הוסר מכתב האישום". כשעשיתם משהו בעבירות כתבתם את זה. 

לילך וגנר:

אני יכולה לבדוק את זה, אבל עד כמה שזיכרוני אינו מטעני גם פה היה הסדר פתוח. מדוע נאשמים מסכימים להסדרים פתוחים? הם סבורים שבגלל הענישה הקיימת בתי המשפט לא ישיתו עליהם עונשים מהותיים, והם מקווים לטוב, שהם יביאו עדי אופי שידברו על פועלם הרב, והם ישכנעו את בית המשפט להקל בעונש.

סיגל קוגוט:

זה לא רק זה, גם סוג הטיעון של הפרקליט הוא שונה.

היו"ר דוד רותם:


אני לא מבין. בעמוד 13: ארמון אטיאס נגד מדינת ישראל, זאת עסקת טיעון? לא כתוב שזאת עסקת טיעון, כתוב שהוא הורשע בעבירות המיוחסות לו. זאת לא עסקת טיעון.

לילך וגנר:

לא על עונש- -

היו"ר דוד רותם:

לא על כלום. זאת לא עסקת טיעון.

סיגל קוגוט:

 כל זה, זה הסדרים.

היו"ר דוד רותם:


 לא, זה לא הסדר טיעון. הוא ניהל משפט, וזה מה שהוא קיבל. שימי לב מה היה לו שם: 4 עבירות שוחד, מרמה, הפרת אמונים. על זה מקבלים 7 חודשים. אז בואו נעלה את העונש ל-17 שנות מאסר ותגידו לי מה אנשים יקבלו. אין לי בעיה, אבל אתם עושים צחוק מהעבודה כי אתם לא עושים פה הבניית שיקול דעת. אתם לא מבנים לשופט את שיקול הדעת; אתם מעלים מ-7 ל-10, יופי. אז מה? במקרה הכי חמור נגיע לפסק דין כמו של בניזרי, שגם בו יש נסיבות מאוד מעניינות לכך ששילשו את העונש, ואני לא בטוח שזאת רק חומרת העבירה.

מיכאל בן ארי:


למה אתה מתכוון כשאתה אומר, הבניית שיקול הדעת בעניין הזה? אתה מתכוון שאנחנו נעשה משהו ששופט לא יוכל להכריע בהתאם לנסיבות?

היו"ר דוד רותם:


אני לא מבין אותך. אני אומר לקחת משופט שיקול דעת שהוא לא יוכל להכריע בהתאם לנסיבות? כן. אני אומר שאני רוצה להגיד לשופט, אדוני, אם הנסיבות הן א', ב', ג', אז אתה צריך לתת עונש כזה, ותנמק למה אתה לא נותן אותו.

רחל גוטליב:


גם אז זאת לא ההצעה של הוועדה. ההצעה של הוועדה היא לקבוע מדרג ענישה בתוך הסעיף.

היו"ר דוד רותם:


כן. אבל מדרג ענישה בתוך הסעיף זה הבניית שיקול הדעת.

רחל גוטליב:

לא ממש.

היו"ר דוד רותם:


רחל, זה הבניית שיקול הדעת. אני לא מדבר על מצב שאני מעביר את זה לחוק העונשין (הבניית שיקול הדעת), אלא שההבניה תהיה בתוך הסעיף. יש לי פה בעיה, כי בפסק הדין של בניזרי – שר, שוחד, תקופות – 4 שנות מאסר בעליון? אז את יכולה להגיד לי שאם השופטים האלה היו יושבים במחוזי הוא היה מקבל 7 שנים. בכל אופן, עשו פה דבר לא רגיל – שילשו את העונש. מה אני מרוויח בזה שאני מגדיל את הענישה? אין לי בעיה להגדיל את הענישה, אבל הבעיה היא לא בעונש הקבוע בחוק, אלא בפסיקת בתי המשפט. 

בתי המשפט משקללים את העונש, בין היתר, בגלל עסקאות הטיעון שלכם. כי בית המשפט אומר, זה נאשם שעשה עסקת טיעון וקיבל 6 חודשים, זה ניהל משפט אז מגיע לו עוד 3 חודשים. יכול להיות שמחר יהיה פרסום בעיתון – הוחמרה עבירת השוחד. נהדר. אתמול שמענו שהחמרת ענישה לא מרתיעה אנשים. את היית פה, נכון?

רחל גוטליב:

נכון.

היו"ר דוד רותם:

אז מה אני מרוויח? אם אתם אומרים לי שאתם צריכים את זה ל-OECD, אז זה לא בסעיף הזה. 

סיגל קוגוט:

 זה בנותן השוחד, לא במקבל השוחד.

רחל גוטליב:

אתה לא יכול לעשות השוואה כאילו האינטרס הכי חמור והמוגן הוא דווקא הנותן שוחד לעובד ציבור זר.

היו"ר דוד רותם:

בטח שאני יכול, אני אסביר לך גם למה.

רחל גוטליב:

זה נראה לי הפוך. ברור שהאינטרס הראשון שלנו הוא מניעת הפגיעה של השחיתות בתוך במדינת ישראל.

היו"ר דוד רותם:


אני אומר לך שהחמרת הענישה במקרה הזה לא עושה שום דבר מסיבה אחת פשוטה: מי שלוקח שוחד בטוח שלא יתפסו אותו, ואם הוא חכם גם לא תופסים אותו. פרוטקציה זה גם שוחד מסוים. 

רחל גוטליב:

ללא ספק.

היו"ר דוד רותם:

אני יכול לתת לך דוגמאות של פרוטקציה שאתם לא מתייחסים אליהם בכלל, זה לא מעניין אף אחד. 

כשאת מדברת על עובד מדינה זר יש שני דברים: ראשית, פגיעה ביחסי החוץ של מדינת ישראל ופגיעה בכלכלת מדינת ישראל. כי אם OECD אומר שצריך להחמיר כי זה העיקרון שלהם, אז אני מחמיר שם את הענישה כדי לא לפגוע במערכת היחסים הכלכלית של ישראל ומבחינת יחסי החוץ. אבל את חושבת שזה יועיל? אני אומר לכם שזה לא יועיל מסיבה אחת פשוטה: משום שגם אם היה כתוב בחוק "10 שנים" לפני 10 שנים, אז מוריס כהן היה נשאר עם אותם 6 חודשי מאסר בפועל. בית המשפט לא היה נותן לו יום אחד יותר. שיהיה לכם ברור.

אין לי בעיה, אבל אתם פשוט עושים דבר- -

רחל גוטליב:

שלא יועיל למה שאנחנו רוצים להשיג.

היו"ר דוד רותם:

לא רק שלא יועיל – שגורם לכך שכשאנחנו באמת מתכוונים להחמיר את הענישה אנחנו מפספסים בגדול. בית המשפט אומר, תעזבו, בראש ועדת חוקה יושב מישהו שהחליט שצריך להחמיר את הענישה, ותוקע מספרים בלי לחשוב ובלי כלום. הוא לא נכנס יותר לדברים האלה. אני מודיע לך, ואני מוכן עכשיו להמר: לא יהיה פסק דין של למעלה מ-7 שנות מאסר על מתן שוחד ולא קנס פי 5 ולא פי 8 ולא פי 10 ב-10 השנים הקרובות.

רחל גוטליב:

ברמה העקרונית לגבי קביעת נסיבות מחמירות על-ידי המחוקק, לדעתי, במקרים המתאימים, כמו למשל מה שעשינו בעבירת הגניבה, זאת דרך נכונה. כלומר לצד החוק הכללי שמסדיר את הבניית הענישה במקרים המתאימים ראוי שהנסיבות המחמירות או פירוט, כמו למשל, שזה מגדיל את הוודאות, זה תואם את עקרון שלטון החוק ואת הבהירות של חוק העונשין. אין ספק. השאלה שהתלבטנו בה כאשר קיבלנו את הצעת הוועדה היא האם זה המקרה- -

היו"ר דוד רותם:


 לא, שלא יהיה לכם שום ספק. משום מה יש לכם מין גישה לא נכונה. ההצעות של נשיאת הוועדה, עו"ד סיגל קוגוט, זה לא ההצעות של הוועדה. 

סיגל קוגוט:

אבל הוועדה ביקשה מאתנו להציע הצעה.

היו"ר דוד רותם:


 זה נכון. אבל- -

סיגל קוגוט:

 במקרה הזה הוועדה ביקשה שננסה מאמץ למצוא נסיבות מחמירות.

היו"ר דוד רותם:

הוועדה מבקשת מהיועץ המשפטי שלה למצוא נסיבות מחמירות, זה נכון; אבל לפעמים הצעת הנשיאה בכלל לא מקובלת עליי. 

מיכאל בן ארי:


 זה תפקיד חדש פה, הנשיאה?

היו"ר דוד רותם:


 לא, זה לא תפקיד חדש, יש נשיאה ויש מנכ"ל. כדאי שתדע את מעמדך, אתה עובד של הנשיאה.

מיכאל בן ארי:


 השאלה היא מה מעמדך פה בכל הסיפור.

היו"ר דוד רותם:

אני סגן העובד.

רחל גוטליב:

קראנו את ההצעה של היועצת המשפטית, וברמה העקרונית נראה לי נכון שבמקרים המתאימים שבהם אפשר לקבוע נסיבות מחמירות, כמו שעשינו בעבירת הגניבה, למשל לפי שווי הגניבה – זה נראה לי נכון וראוי.  זה גם מכוון את שיקול הדעת של בתי המשפט, זה גם אומר אמירה ברורה של המחוקק, וזה גם מכוון את ההתנהגות של האנשים שומרי החוק שרוצים לדעת פחות או יותר מה צפוי להם. 

היו"ר דוד רותם:


 המשפט האחרון שאמרת הוא מאוד מעניין.

רחל גוטליב:

נשים רגע בצד את הסדרי הטיעון ונדבר על פסיקה של בתי המשפט שלא על-פי הסדרי טיעון, לאחר ששומעים את כל התיק. השאלה שאנחנו שאלנו את עצמנו- -

היו"ר דוד רותם:


 רחל, תסתכלי.

רחל גוטליב:

זה ראיתי. דווקא אתה ביקשת לאחרונה להחמיר ענישה לתוקפי קשישים, ואפילו התנגדנו והתווכחנו איתך על הדבר הזה מטעמים אחרים- -

היו"ר דוד רותם:


 נכון. ודאי התנגדתם.

רחל גוטליב:

לא מהטעם הזה, מטעמים אחרים.

היו"ר דוד רותם:

מטעמים שאתם לא רוצים לפגוע בשיקול הדעת של שופטים.

רחל גוטליב:

לגבי עונשי מינימום, זה משהו אחר. 

אתה רצית להעלות את רף הענישה. לכן כאשר אנחנו בוחרים את הנסיבות המחמירות מטעמו של המחוקק אנחנו צריכים להיות מאוד זהירים – האם באמת זה מה שמגדיר את הנסיבה המחמירה? 

היו"ר דוד רותם:


אני אתן לך דוגמה: בניזרי. אי אפשר לקחת אותו בשום מקרה מן הטעם האחד והיחיד –  את מדברת על שר, חבר ממשלה, חבר כנסת – בטופ שבטופ. לדוגמה רמי דותן – אדם בדרגה בכירה שיכול היה לסכן חיים – נסיבה מחמירה מצוינת.

רחל גוטליב:

נכון.

דורית ואג:


מה הוא קיבל?

היו"ר דוד רותם:


הוא קיבל 15 שנים והורד לדרגת טוראי.

רחל גוטליב:

מתן השוחד של נהג המונית. מי שמקבל שוחד כדי לתת רישיונות נהיגה למי שאינו כשיר לנהוג ומסכן חיי אדם- -

היו"ר דוד רותם:


זאת נסיבה מחמירה, נכון. נגיד שהעלינו את העונש ל-10 או ל-17 שנים, מי ששימש רכז ביטחון האחראי על נוהל העסקת עובדים והתיר כניסת עובדים לא מורשים בתמורה לטובות הנאה שניתנו לו מראש, את חושבת שכשיהיה 17 שנה השופט ייתן לו  יותר מאשר 6 חודשי מאסר?

רחל גוטליב:

אני לא יודעת מה ייתן השופט. אבל האמירה של המחוקק היא שזאת העבירה החמורה ביותר מבין עבירות השחיתות, והיא חסרת פרופורציה כרגע לעבירות חמורות אחרות. אנחנו מחמירים את גם את הענישה הכלכלית כי זה מה שעומד בבסיס העבירה הזאת וגם את ענישת המאסר. אנחנו יוצרים מדרג בין עבירה כזאת כשהיא נעברת על-ידי תאגיד או על-ידי יחיד, ואנחנו מצפים שבית המשפט יעשה שקלול של מכלול הנסיבות המחמירות.

ההצעה של הייעוץ המשפטי של הוועדה לקבוע נסיבות מחמירות מסוימות בתוך החוק, בעיניי, מחטיאה את המטרה. מדובר בנסיבות מאוד ספציפיות, וזה משדר, למשל לגבי מתן שוחד הוא שמי שקיבל פחות מ-50 אלף שקלים זה פחות חמור. מי אמר? שוטר מג"ב במחסום שמקבל במשך שנה שוחד כדי להעביר אנשים וקיבל כל פעם 100 שקל, זה מאוד חמור.

סיגל קוגוט:

 זה הרבה עבירות, ואפשר לתת לו שנים רבות.

רחל גוטליב:

לכן אני אומרת שצריכה להיות קביעת מספר, כמו שמציעה הוועדה. "בעל השפעה" – לשוטר הזה אין השפעה, איזו השפעה יש לו? הוא בסך הכול שוטר, סמל ראשון.

היו"ר דוד רותם:

סליחה, יש בזה סיכון חיי אדם?

קריאה:


כן.

היו"ר דוד רותם:

זאת הנסיבה המחמירה. 

רחל גוטליב:

אתה יודע מה, הוא יגיד שאלה האנשים שבאים לעבוד פה. 

סיגל קוגוט:

 זאת אפשרות לסיכון חיי אדם. 

היו"ר דוד רותם:


אז אני חוזר לתורג'מן הזה שהיה רכז ביטחון בבית"ר עלית: יש בזה סיכון ביטחוני, ואני מניח שאת כל הנסיבות האלה טענה הפרקליטות, ותראי מה הוא קיבל –  6 חודשי מאסר בעבודות שירות.

רחל גוטליב:

אני לא מכירה את התיק הספציפי הזה, אולי זה היה חד פעמי.

היו"ר דוד רותם:


מה חד פעמי? בהזדמנויות שונות. 

רחל גוטליב:

בעיניי, ראוי להחמיר. אולי זה הסדר- - -

היו"ר דוד רותם:

אם היינו כותבים לשופט שכאשר יש אירוע שבו נסיבה מחמירה, ובגלל קבלת השוחד עשוי להיות סיכון לחיי אדם משום שאתה הכנסת מישהו שעשוי להיות מחבל, ולכן שמו אותך, אז אתה כשופט צריך לתת לו שלוש שנות מאסר, אלא אם כן תיתן נימוקים טובים אחרים. 

רחל גוטליב:

אתה חוזר לרעיון של עונשי מינימום.

היו"ר דוד רותם:

אני חוזר לרעיון של הבניית שיקול הדעת. 

רחל גוטליב:

הבניית שיקול הדעת בתוך הסעיף.

היו"ר דוד רותם:

כן. אילו לא הייתי יודע שיש לחץ שאנחנו צריכים לגמור את החוק הזה בגלל גורמים זרים הייתי אומר לך להכניס 10 שנים, אבל נקבע שזה יהיה אחד הסעיפים בהבניית שיקול הדעת. 

רחל גוטליב:

בבדיקת עונשי מוצא?

היו"ר דוד רותם:

כן.

רחל גוטליב:

אפשר לבקש, זה לא סותר. אנחנו יכולים לבקש מהחוקרים, אין שום בעיה. סיגל דיברה אתמול עם אורן האם זה אפשרי, והוא אמר שאין שום בעיה. זאת אמנם עבירה מורכבת, אבל זה לא אומר שאי אפשר. אני לא יודעת לאן הדיונים בוועדה על הבניית שיקול הדעת יובילו, אבל הם עשו עבודה כחוקרים. יכול להיות שהוועדה צריכה לעשות עוד דברים שהיא לא עשתה כמו סקרי דעת קהל כמו שעושים באנגליה. דיבר על זה פרופ' סבה. זה לא שאפשר בהכרח לקחת את זה ולשים את זה בחוק, אבל אפשר לבקש מהם לבדוק להכניס גם את העבירה הזאת כעבירה נוספת. יש לנו חוזה איתם, ואפשר לבקש, אין שום בעיה.

מיכאל בן ארי:


אני רוצה לשאול שאלה מן הצד, שלוקחת אותנו למחוז נושק בעניין ששאלתי אתמול את  הפרופסור שהיה כאן. אני רואה בדוגמה של לקיחת שוחד דוגמה קלסית של אפשרות ענישה מקבילה לבד מהקנס. אדם שלוקח שוחד הוא בדרך כלל אדם שעובד בשירות המדינה או בשירות ציבורי כזה או אחר. האם יש ענישה ששוללת מאדם לחזור תוך 20 שנה, 15 שנה או עד סוף חייו לעבוד בשירות המדינה? זה באיזשהו מקום ענישה של מידה כנגד מידה: אתה לא ראוי לשירות הציבור. הוא לקח את השוחד כדי להיטיב את מצבו הכלכלי, ואנחנו פגענו במצבו הכלכלי. אנחנו נפגע בזכויות הפנסיה שלו או משהו אחר על-פי החוק או שאנחנו יכולים לחוקק בעניין הזה. הוא חשב להיטיב, ואנחנו פגענו בו. כל אחד מאתנו שמדבר על ישיבה בבתי סוהר צריך לשבת יממה אחת מאחורי סורג.

רחל גוטליב:

מסכימה איתך.

היו"ר דוד רותם:


ישבת?

מיכאל בן ארי:


 כן.

היו"ר דוד רותם:

 כמה פעמים?

מיכאל בן ארי:


 ישבתי כמה פעמים יממה אחת.

היו"ר דוד רותם:


זה לא רציני.

מיכאל בן ארי:


 לא חשוב.

היו"ר דוד רותם:

אני הייתי עצור שבועיים.

מיכאל בן ארי:


זה לא העניין. אני גם מבקר המון בבתי כלא כל מיני סוגים של אסירים. אני רואה את העונש הזה, ושמעתי אתמול את ההרצאה המרתקת של הפרופסור, וזה השאיר טעם של "עוד".  מה שהיה פה אתמול- -

היו"ר דוד רותם:


 מי השאיר טעם של עוד בשבילך שבמקום לשבת פה פעם בכמה זמן הרצאה, תחזור ללמוד באוניברסיטה? 

מיכאל בן ארי:


 האמת היא שאתה נוגע בנקודה הכי רגישה שלי. 

היו"ר דוד רותם:

אז למה אתה לא עושה את זה?

מיכאל בן ארי:


 בהזדמנות הקרובה שתהיה לי אני אעשה את זה. אני משתדל להמשיך ללמוד כל הזמן, אבל בוא נניח לעניין האישי.

כשאנחנו מכריעים בשאלות הרות גורל של אנשים אנחנו לא מספיק לומדים. מה שהיה פה אתמול זה סוג של נקודת אור, פנייה כלשהי. גם כאן, לדעתי, צריכה להיות חשיבה יצירתית. זאת דוגמה. שאלתי אתמול שאלה, ואמרתי לו, אל תענה, כי התשובה היא "לא". אין חשיבה יצירתית  לגבי הענישה. עונש המאסר הוא עונש משפיל, הוא עונש שעולה למדינה, הוא עונש שפוגע בסביבה באכזריות – בילדים, בהורים זקנים – יש לזה המון השלכות. לעיתים קרובות זה צונאמי שאנחנו מכים בו, ולא יודעים איפה אנחנו מכים בו. לעומת זה ענישה ספציפית שנוגעת בנקודה, ופה בעניין של שוחד – אני אגרום לו להיות לא ראוי להיות קשור לא למוסדות ציבור ואפילו בתיכון שמקבל שכר דרך העירייה, גם לא יוכל לעבוד, כי הוא הוכיח עצמו לא ראוי לעבוד בשירות המדינה, לבד מדברים אחרים שנוסיף לו. זה המקום.

היו"ר דוד רותם:


במה שאתה אומר יש שתי בעיות- -

רחל גוטליב:

האמת היא שזה המצב הלכה למעשה. 

סיגל קוגוט:

 זה הדין המשמעתי.

היו"ר דוד רותם:


יש בזה כמה בעיות: לא הכנסת אותו לכלא, שללת לו את הזכויות הסוציאליות שלו ואמרת לו שהוא לא יעבוד יותר בשירות המדינה- -

מיכאל בן ארי:


 לא אמרתי שלא יישב בכלא. אני אומר שיכולה להיות החמרה בכיוונים אחרים. הקלות שאנחנו מוסיפים שנות מאסר היא קצת קשה. 

היו"ר דוד רותם:


 כשאתה אומר לו שהוא לא יעבוד בשירות המדינה או לא תהיה עורך דין, בעצם שלחת אותו ללשכת התעסוקה. פגעת בו, בהוריו הזקנים שהוא תומך בהם ובמשפחתו. עכשיו גם שללת ממנו את זכויות הפנסיה שלו – במי פגעת? באשתו ובילדיו. הוא ימות, והם לא יקבלו פנסיה כי שללת לו.

מיכאל בן ארי:


אבל כשהוא יושב בכלא 3 שנים זה עולה למדינה, והוא לא מספק במשך השנים האלה  תוצר.
זה לפחות נושא לדיון?

היו"ר דוד רותם:


 בוודאי שזה נושא לדיון, ואנחנו נדון בזה, לכן שמענו אתמול את ההרצאה. שלא יהיה לך שום ספק, אני לא מקבל את כל הגישה של הפרופסור שהיה כאן אתמול- -

מיכאל בן ארי:


 זאת זכותך.

היו"ר דוד רותם:

מן הטעם האחד והיחיד שמי שנכנס לכלא, זה כזה זבנג בפנים, שהוא לומד לקח לא ל-10 שנים, אלא למאה שנה. 

מיכאל בן ארי:


אני לא אמרתי שלא ייכנס לכלא. אגב, הייתי מבקר אסירים. אחרי שהייתי הולך כל ראש השנה הולך לכלא קשה מאוד- -

היו"ר דוד רותם:

בתל-מונד?

מיכאל בן ארי:


 בתל-מונד ביקרתי במשך שנים.

היו"ר דוד רותם:

תל-מונד זה לא כלא קשה.

מיכאל בן ארי:


לא, אני מדבר לפני 20 שנה, כשהייתי בחור צעיר. 

הייתי אומר לו, אתה לא היית פה? הוא היה אומר לי, לא זה אח שלי. הוא היה אומר, כבר השתחררתי, אבל שוב תפסו אותי על התפרצות, אני לא עשיתי. הם תמיד זכאים, וחוזרים שוב ושוב, לצערנו הרב. הדברים של הפרופסור, לצערנו, הם לא מופרכים. הם ראויים לדיון, ללימוד ולרביזיה. ההערכה שלי היא שאנחנו כסוס שוטף – נוסיף שנים, ו"למה אין החמרה". אנחנו כסוס שוטף, אנחנו במרוץ של החמרה. זה עולה למדינה, זה פוגע בתוצר. בוא נפגע בו.

היו"ר דוד רותם:


מיכאל, אתה טועה בעוד דבר. למה אני ביקשתי את הטבלה הזאת? היום העונש המקסימלי הוא 7 שנות מאסר, והם רוצים להעלות את זה ל-10. אמרתי, בואו תראו לי מקרה אחד שבו בית המשפט הטיל עונש. המקרה הכי חמור שמכירים במדינת ישראל - -

מיכאל בן ארי:


 זה רמי דותן?

היו"ר דוד רותם:

זה בניזרי.

עמית מררי:

לא, יש גם כהן בחיפה.

היו"ר דוד רותם:


בסדר, ההוא שנתן רישיונות נהיגה.

עמית מררי:

לא, יש גם כהן בחיפה מחברת חשמל שנתן מכרזים.

היו"ר דוד רותם:

בסדר, אבל לא מגיעים לעונשים האלה. לכן בתחילת הדיון אמרתי להם שהם יכולים לכתוב 15 שנות מאסר – בתי המשפט לא נותנים את זה. אתם סתם כותבים סעיפים בחוק. זה לא שבית המשפט מחפש עונש אחר, בית המשפט מקל.

מיכאל בן ארי:


 אלו כלים שאנחנו צריכים לתת לו, לא? 

היו"ר דוד רותם:

ואם אני אכתוב 10 שנים, אתה חושב שזה ישנה משהו לבתי המשפט?

מיכאל בן ארי:


 לא, אני מדבר על כלים אחרים, נוספים.

רחל גוטליב:

כלים אחרים, נוספים זה נושא שראוי לדיון. לא הכלים שאתה ציינת דווקא שעניינם הדין המשמעתי- -

מיכאל בן ארי:


אני אומר, בואו נפתח את הראש. 

רחל גוטליב:

להרשעה יש השלכות.

מיכאל בן ארי:


 אנחנו, יחד עם אנשי האקדמיה, היינו צריכים להעסיק את מיטב המוחות כדי ליצור רביזיה אולי גם בעולם כולו בכל עניין הענישה. בתי הכלא הולכים ומתעצמים, הולכים וגדלים. זה מספק המון פרנסה לשוטרים ולסוהרים, אבל זה לא מספק תוצר, זה לא מגדיל את התל"ג שלנו – זה מוריד אותנו.

היו"ר דוד רותם:

סיגל, היועצת המשפטית, רוצה להסביר.

רחל גוטליב:

אולי רק הבהרה לגבי הטבלה – יש כאן רק הסדרים? לא פסקי דין?

סיגל קוגוט:

 יש לנו גם טבלה של פסקי דין מהשנים האחרונות שהסנגוריה נתנה גם על נותן שוחד וגם על מקבל שוחד.

רחל גוטליב:

זה מה שאומרת מי שהכינה את הטבלה.

היו"ר דוד רותם:


זה לא יכול להיות, כי בניזרי מופיע בטבלה הזאת, והוא לא היה הסדר טיעון. 

עמית מררי:

יש טבלה שכותרתה "הסדרי טיעון", וטבלה שכותרתה "שוחד" שזה לא הסדרים.

היו"ר דוד רותם:

"שוחד" ו"הסדרי טיעון".

דורית ואג:


 לא, זה שלושת העמודים הראשונים. מהעמוד הרביעי זה בלי.

לילך וגנר:

לא עומדת לפניכם הטבלה הנכונה.

עמית מררי:

הטבלה הזאת שכותרתה "שוחד" זה לא הסדרי טיעון.

סיגל קוגוט:

מה שהעלית זה נושא לדיון בכל מיני מדינות. פרופ' פלר ניסה במדינת ישראל להוביל תזה שענישה צריכה להתבטא במגוון של דברים. זה באמת נושא לדיון. הוא למשל הציע שבית משפט בהליך פלילי יוכל לשלול זכויות אזרחיות של אנשים, כגון הזכות לבחור, הזכות להיבחר. אצלנו נושא של העסקה בשירות המדינה זה באמת הליך משמעתי שנגרר להליך פלילי, אבל כרגע עוד לא התקבלה כאן תזה, וגם לא התקיים דיון מעמיק על השאלה האם במסגרת ההליך הפלילי יש סוגי ענישה של שלילת זכויות אזרחיות שונות כאחת מדרכי הענישה. זה באמת נושא גדול מאוד לדיון, ויש מדינות שעושות את זה.

מיכאל בן ארי:


 זה לא שאין דוגמה, שוללים רישיון לעברייני תנועה.

סיגל קוגוט:

 בסדר, אני אומרת להפך: זה נושא לדיון גדול, ויש מדינות שאכן עושות את זה, ובמסגרת ההליך הפלילי לבית המשפט יש עוד מגוון של ענישה גם בתחומי הזכויות האזרחיות. במדינת ישראל זה לא המודל; המודל הוא לגבי העסקה הוא הליך משמעתי שנגרר להליך הפלילי או אפילו בלעדיו כי נטל הראיה בהליך משמעתי הוא אחר. אז גם אם לא מצליחים להרשיע בהליך פלילי אפשר עדיין לפטר אדם בהליך משמעתי. 

אנחנו ערים לכך שעבירת השוחד היא רבת פנים ונסיבות, אבל עדיין חשבנו שזה דבר שאפשר גם לא לקבל אותו. אבל דווקא משום שהביאו את הבניית שיקול הדעת, ואנחנו הרי חושבים שגם אם יחליטו על עונשי מוצא המחוקק צריך לקבוע אותם ולא ועדה ציבורית, כי זה תפקיד חברתי מהמעלה הראשונה שנראה לנו מתאים למחוקקים, אז פשוט עשינו מאמץ. אני אסביר אותו, אבל כמובן, אפשר לא לקבל אותו ולהגיד שבין 10-7 שנים זה באמת ממילא לא משנה, והרוב זה הסדרי טיעון, וממילא אף אחד גם לא מקבל גם 7 שנים. אבל ניסינו לעשות מאמץ.

אנחנו עדיין חושבים שהערך המוגן במדינת ישראל הוא שיבוא לידי ביטוי בעבירה, אבל גם כדי לדייק בהערות שקיבלנו מה-OECD, מה שהטריד אותם, ואנחנו בהחלט מקבלים את עמדת הממשלה בעניין הזה, הוא שהעונש של נותן השוחד הוא עונש מאוד זניח אצלם. היום הוא 3.5 שנות מאסר, וזה דומה לגניבה. גניבה בנסיבות מחמירות זה יותר חמור מהעונש אצלנו על נותן שוחד. גניבה בנסיבות מחמירות זה יותר חמור מהעונש לנותן שוחד. במובן הזה זאת הייתה ההערה המרכזית שלהם – גם עניין הקנסות וגם עניין נותן השוחד. נותן השוחד זה גם רלוונטי בתוך ישראל וגם במדינה זרה, אבל כשמנסים להחמיר זה היה נראה לנו גישה נכונה בכל מקרה. 

יש מדינות שיש בהן נסיבות מחמירות כלליות יותר או פחות לגבי המקבל והנותן, ויש מדינות שהעונש המקובל אצלנו הוא העונש המקובל אצלן. אבל ניסינו לקחת את הערך המוגן שזאת הפגיעה באמון הציבור, במנהל והפגיעה בתקינות המנהל, לא רק בפן הכלכלי של העבירה. לכן הפן הכלכלי של העבירה צריך לבוא לידי ביטוי בקנס כבד, ובמובן הזה הסכמנו לגישה של הממשלה, אם כי חשבנו שאפשר ללכת גם על שווי טובת הנאה שתוכננה, תוך תיקון לסעיף 63 שמחייב שניתנה טובת הנאה, והרי עבירת השוחד מושלמת גם אם לא ניתנה עדיין, אלא שהתוכנית הייתה. חשבנו שהתיקון שהצענו לקנס יכול להועיל כאן. 

לגבי המאסר חשבנו שאם אנחנו לוקחים את הערך המוגן של הפגיעה בשירות הציבורי בכך שמי שקיבל את השוחד הוא מי שמעצב מדיניות או מחליט החלטות בסדרי גודל גדולים – כשניסינו למצוא נסיבות עובדתיות שבדרך כלל חזקה שהן כאלה, ובהיקש מחוק הבחירות לגבי מי שלא יכול להיות מועמד: אדם שהוא בארבע הדרגות הבכירות, מישהו שהוא בהנהלה של המקום, מישהו שמקבל החלטות של קביעת מדיניות – חזקה שהבגידה בערך המוגן היא בגידה קשה. הנושא של הדרגות או הסכומים זה אינדיקציות שיסייעו להוכחה. סביר להניח שמי שמקבל שוחד בסכומים מאוד גבוהים זה מישהו שהוא בפוזיציה הזאת. זאת הייתה ההנמקה שלנו לכך, שהכול נובע מהבכירות, מטיב הבגידה בשירות הציבורי.

לגבי נותן שוחד, כאן ניסינו לאפיין את המקרים: או שנותן השוחד הוא עובד מדינה עצמו, שזה כמובן, רלוונטי גם למדינה הזרה במיוחד, אבל גם בתוך המדינה – אם אתה כאיש שירות נותן שוחד ברור שאני רואה בזה נסיבה מחמירה כי אתה משחית את השירות; וגם אם הפוזיציה של נותן השוחד הוא אדם חזק שמסוגל לאיים על אותו פקיד ציבור כי מערכת היחסים ביניהם היא כזאת שיש לו העוצמות שיכולות להביא לכך שהפקיד ייכנע לו. 

במובן הזה המחשבה שלנו הייתה לחפש את אותן נסיבות שבהן הערך המוגן של טוהר השירות הציבורי נפגע בצורה הקשה ביותר. מה שמשרד המשפטים טוען, ואני לא חולקת שאפשר לטעון את זה, הוא שיש מגוון עצום של נסיבות: ניצול מצוקה, עבירות חוזרות ונשנות, ואפשר לצייר לי עוד מקרים שלא כולם ייפלו בסיטואציות האלה. אבל מה שהיה חשוב לנו הוא לתת את הקו המנחה שאנחנו רואים בכך שמישהו בכיר מהשירות נכשל בעבירה הזאת דבר חמור יותר. למשל, אחת ההערות שלנו שהעירו לנו וחשבנו שהיא מוצדקת, זה שאם מה שתכננו לעשות עלול לפגוע בשלום הציבור ובחיי אדם, זה גם נסיבה מחמירה שהכנסנו לכאן אחרי שקיבלנו את ההערות כי זה היה נראה לנו גם סוג של בגידה בציבור באופן שהנזק שעלול להיגרם לציבור הוא פגיעה בחיי אדם או בגופו. זה היה נראה לנו גם קו מנחה לסוג של נסיבה מחמירה.

 נראה לנו שעדיין חלק מהנסיבות המחמירות צריכות להיות בתוך העונש הקיים כי גם בעונש הקיים יש מקרים קלים יותר וחמורים יותר. הסנגוריה העירה לנו שלא כתבנו נסיבות מקלות, אבל חשבנו שכל עוד המודל שלנו הוא של עונשי מקסימום, זה לא עונש מוצא, ולכן לא ראיתי לנכון לסטות מהמודל הקיים בחקיקה ולכתוב נסיבות מקלות. הנסיבות המקלות והמחמירות ברובן יבואו בתוך עונש המקסימום. ההחמרה הזאת בלהגיד לשופט שכאן הוא צריך לחשוב בסקאלה אחרת היה נראה לנו כשמדובר במישהו שהוא מקובעי המדיניות או שיש סכנה לחיי אדם או שנותן השוחד הוא אדם בעל עוצמה רבה וקשה מאוד להתנגד לו.  

היו"ר דוד רותם:


 יש משהו במה שאומרת סיגל, כי אם תסתכלו על הטבלה של הסנגוריה- -

רחל גוטליב:

לא ראינו אותה.

היו"ר דוד רותם:

אין לכם הטבלה של הסנגוריה?

רחל גוטליב:

זה בפורטל.

דורית ואג:


 זה כבר מזמן בפורטל.

היו"ר דוד רותם:

הם מביאים פה נימוקים לחומרה ונימוקים לקולה: אריה דרעי – נימוקים לחומרה: שיטתיות, משך זמן, מעמד בכיר, מקור הכסף, דוגמה שלילית לאחרים – הנה לך נסיבות מחמירות. שמואל שמעוני – גובה השוחד; יעקב מנע – מעילה חמורה שמעל בתפקידו; אילון צברי – מעמד בכיר, חומרת העבירות; ולדימיר יקירביץ' – מעמד בכיר; גבריאל חזיזה – קצין משטרה.


יותר מעניין הוא שבפסק הדין של בניזרי השופט צבן במחוזי כתב: "הגיעה העת לעשות מעשה על-ידי הצגתו של תג מחיר גבוה מזה שהיה נהוג בעבר לצדן של העבירות בתחום זה". מה הוא נתן לו? 18 חודשים.

חגית לרנאו:


הציטוט הוא של לוי כשהוא מחמיר.

היו"ר דוד רותם:

לא, כתבתם את זה לצבן. אני קורא את זה מהנייר שלכם.

חגית לרנאו:

זאת טבלה שהכנו לצרכי עצמנו והעברנו לייעוץ המשפטי, אבל לוי כתוב בסוגריים ומתייחס לציטוט. צבן התייחס להתמשכות מערכת היחסים.

רחל גוטליב:

הטבלה של הסנגוריה מלמדת עד כמה זה מורכב. כי אם מציינים באופן מובהק נסיבות מחמירות ולא רואים לצד זה את הנסיבות המקלות אז אתה בעצם מכוון להחמרה במקום שאולי ראוי היה להקל.

סיגל קוגוט:

- - - שקובע מדיניות במשרד?

רחל גוטליב:

לכן אני אומרת שזה לא מובהק. להבין את עבירת הגניבה- -

היו"ר דוד רותם:

ואם אני אכתוב 10 שנים, את חושבת שכשהשופט יסתכל על הנסיבות המקלות: נסיבות אישיות, משפחתיות, מעשים טובים, זיכוי מחלק מהאישומים, התמשכות תהליכים, עינוי דין בתקשורת, הנזק שגרם לעצמו – את חושבת שלא ישחקו עם זה?

רחל גוטליב:

אלה הנסיבות שנוגעות לאיש.

היו"ר דוד רותם:

תמיד ישתמשו בזה כדי להקל.

רחל גוטליב:

העונש המרבי משדר משהו. זאת האמירה של המחוקק לגבי מה שאמרה סיגל. בתוך סקלת הענישה והעבירות זאת העבירה שנמצאת בסקלה הגבוהה ביותר. השאלה היא איך בית המשפט פוסק לאור זה בשים לב לנסיבות מקלות ומחמירות במקום שבו לא ניתן, לדעתי. חשבנו על זה. אמרתי לסיגל שנראה לי כיוון נכון בעבירות מסוימות לקבוע את הנסיבות המחמירות בעבירה כשזה מובהק. אבל בעבירה הזאת המורכבת כל-כך נראה לי פשוט לא נכון ומחטיא את המטרה. נכון יהיה לעשות את זה במסגרת ההבניה. אני מוכנה לקבל את מה שאתה אומר ולשים את זה כאחת העבירות שנבחן עכשיו לקראת הדיונים הבאים בוועדה, אבל לא להכניס את זה לתוך החקיקה.

היו"ר דוד רותם:


אני אומר לך כבר: הרי אף פעם לא העמידו אדם על שוחד בלבד. תמיד עם השוחד באה גם הלבנת הון ומרמה והפרת אמונים וכל הסעיפים הכלליים שלא נותנים כלום. בסופו של דבר בכל העבירות האלה את תאריכי את העונש ל-10 שנים, ואני מודיע לך – ואת מתחייבת לי – להביא בעוד שנתיים וחצי- -

רחל גוטליב:

אם אני אהיה בתפקידי.

סיגל קוגוט:

 אתה לא משחרר אותה מהתפקיד בשנתיים וחצי הקרובות.

היו"ר דוד רותם:

לכן אמרתי שנתיים וחצי כי בעוד שלוש שנים אני בטוח שאני לא אהיה פה. זה לא יחמיר את הענישה.

עמית מררי:

השאלה היא איזה מסר אנחנו מעבירים לגבי העבירה הזאת בשים לב להגדרת הענישה בעבירות אחרות.

מיכאל בן ארי:


יש הצבעה?

היו"ר דוד רותם:

כן, בטח. למה, אתה רוצה להצביע נגד?

מיכאל בן ארי:


 כן.

היו"ר דוד רותם:


אז אין הצבעה היום. אם אתה מצביע נגד אני לא מצביע היום. אתה רוצה שאני אעשה גיוס?

מיכאל בן ארי:


 תעשה גיוס.

היו"ר דוד רותם:

טלפני לאלקין שישלח לי לכאן נציג אחד מהקואליציה. תביא את טלב אלסאנע.

מיכאל בן ארי:


 חבר שלך טלב אלסאנע, אתה יכול להביא אותו אתה.

דורית ואג:


 יום רביעי הוא יום בעייתי כי כל הוועדות הן ב-9:00, אז קשה להם לתמרן. בימים האחרים יותר קל לתמרן.

היו"ר דוד רותם:

מה השאלה שלך?

עמית מררי:

בדרך כלל חבר הכנסת פינס נמצא.

היו"ר דוד רותם:

בחוק הזה, עדיף שלא יהיה.

מתי יגישו את כתב האישום הראשון?

מיכאל בן ארי:


מכובדי היושב ראש, ההתנגדות- -

היו"ר דוד רותם:

אני מבין את מה שאתה אומר.

מיכאל בן ארי:


 אני אומר שיש פה בנאליות, והיא מטרידה אותי. 

היו"ר דוד רותם:


מיכאל, אני מסכים איתך בכמעט מאה אחוז מכל מה שאמרת- -

מיכאל בן ארי:


 רק אתה צריך להעביר את החוק. 

היו"ר דוד רותם:


 לא, אני לא צריך להביא את החוק, אתה טועה. אין לי תשובה לאף אחת מהטענות שטענת. כמו ששאלתי אתמול את פרופ' סבה בסוף, שבעצם הוא אומר שאין שום דבר שימנע עבריינות; לא בית סוהר, לא קנסות - -

מיכאל בן ארי:


 זה לא נכון.

היו"ר דוד רותם:


חגית תגיד לך, שיש דבר אחד – שיקום.

חגית לרנאו:

לא נכון. אכיפה.

היו"ר דוד רותם:

אכיפה.

מיכאל בן ארי:


אני אפילו לא הצעתי הצעה אופרטיבית, אני רק טענתי שאנחנו בנאליים בצורה מדהימה. "בוא נוסיף עוד שנים" – אתה עצמך אומר שזה לא כלום. כולם מסכימים שזה לא כלום, אבל אנחנו נעביר את החוק הזה. בוא נפסיק, בוא נעצור פה. 

היו"ר דוד רותם:


אני אגיד לך למה; קודם כול, כי אני צריך את זה בשביל ה-OECD. 

סיגל קוגוט:

 אבל זה בעניין נותן השוחד.

מיכאל בן ארי:


 יופי. זה גם שוחד.

היו"ר דוד רותם:

למה שוחד? זה יחסי מדינת ישראל- -

מיכאל בן ארי:


זה לא שוחד?

היו"ר דוד רותם:


לא. אני לא מקבל מזה כלום.

מיכאל בן ארי:


מדינת ישראל מקבלת מזה. היא עושה משהו שהוא למורת רוחה או לא ממש לרצונה- -

היו"ר דוד רותם:

כשנכנסתי לכנסת, הצהרתי אמונים למדינת ישראל כמדינה יהודית, ציונית ודמוקרטית והתחייבתי- -

מיכאל בן ארי:


 זה עדיין לא כתוב, אתה עובד על זה.

היו"ר דוד רותם:

אבל כך הצהרתי.

מיכאל בן ארי:


 אני אחתום על זה, כמו שאתה מבין. אבל אני מבקש לעצור כאן את הבנאליות ולעשות חושבים. זאת ההזדמנות. זאת דוגמה קלאסית. אנחנו רוצים להילחם בשחיתות, רוצים להילחם בשוחד. זה דבר שגורם לריקבון של החברה, אבל להגיד שלהוסיף שנים – פעם בית משפט השלום היה נותן שלוש שנים, והיום הוא נותן שבע שנים. אז יש פחות פשיעה? יש פחות אלימות? היום ידברו על אלימות ילדים ויגידו – לאכוף- - 

היו"ר דוד רותם:


 הוא נותן יותר? הוא לא נותן יותר. גם אחרי שתתקן את החוק הזה זה לא יעזור. הוא לא ייתן יותר. 


יש לי שאלה אחת: הרי הסעיף הזה ייכנס לתוקף על עבירות שוחד מהיום והלאה – מתי יוגש כתב האישום הראשון על-פי הסעיף הזה?

מיכאל בן ארי:


 די, די.

רחל גוטליב:

אנחנו לא יודעים אם יש.

היו"ר דוד רותם:

אתם לא יודעים? 

סיגל קוגוט:

 הם מקווים שאנשים לא לוקחים שוחד.

מיכאל בן ארי:


כשתקבל ממני שוחד – אתה תהיה הראשון.

היו"ר דוד רותם:


 לא, לא. אף אחד לא לוקח שוחד במדינה הזאת, זה לא יקרה. 

רחל גוטליב:

אני לא יודעת אם יש כאלה עבירות שייחקרו. הלוואי שלא.

היו"ר דוד רותם:

גם אם הן נחקרות זה לא ישנה כלום.

סיגל קוגוט:

 אולי המסר ירתיע אנשים מלקחת שוחד.

היו"ר דוד רותם:

המסר - - - אחרי שזה יפורסם ברשומות ואף אחד לא יקרא את זה. כי שמעתי שלקרוא מספר החוקים זאת עבירה.

רחל גוטליב:

אבל זה יפורסם בעיתונות. אנחנו סומכים על הוועדה שהמסר ייצא ממנה.

היו"ר דוד רותם:


 מה קורה עם עובדי מדינה זרים?

סיגל קוגוט:

 זה אוטומטית בגלל נותן השוחד.

היו"ר דוד רותם:


 מה שלא מוצא חן בעיניי זה סעיף 3 – להעביר את זה לסמכות דן יחיד. יש חוק של דן יחיד שהיו עליו ויכוחים ויהיו עליו ויכוחים. חגית לרנאו בעד- -

חגית לרנאו:

אני לא בעד.

היו"ר דוד רותם:


 סליחה, חגית, אני מצטער. אני כסנגור אומר, תביא לי את כל העבירות בדן יחיד. הרבה יותר קל לעורר ספק אצל אחד מאשר אצל שלושה. אילו היית אומרת שגזרי דין בעבירות מסוימות צריכות פה אחד הייתי אומר לך שתלכי לשלושה כי אחד מהם אני אולי משכנע. אבל אם לא? כשיש שלושה שופטים הרבה יותר קל לעורר ספק. 

סיגל קוגוט:

 אפשר לדון בזה שם.

רחל גוטליב:

אתם רוצים לדון בזה במסגרת התיקון ההוא שממילא נדון?

סיגל קוגוט:

 כן. 

היו"ר דוד רותם:


 כן.

רחל גוטליב:

אין לנו בעיה. אז נסכם שנעביר את זה לשם.

היו"ר דוד רותם:

אתם רוצים שאני אפצל?

סיגל קוגוט:

 לא צריך לפצל, שם נוכל להוסיף את זה, זה לא נושא חדש.

רחל גוטליב:

להוסיף לרשימה שמופיעה שם כהצעה מטעם הממשלה. אין שום בעיה.

היו"ר דוד רותם:

טוב.

רחל גוטליב:

את רוצה להגיד משהו לגבי הקנסות?

היו"ר דוד רותם:

אתם רוצים עוד שינוי?

עמית מררי:

אנחנו מבקשים להעלות מעבר להצעה הממשלתית, כפי שאמרתי בישיבה הקודמת שאולי נבקש לעשות- - 

היו"ר דוד רותם:


 יותר מפי 5 ויותר מפי 10?

עמית מררי:

נכון. יותר מפי 5 ומפי 10 מתוך- -

היו"ר דוד רותם:

אני לא יודע אם אתם יכולים לעשות את זה. 

עמית מררי:

אנחנו קיבלנו אישור מהשר.

היו"ר דוד רותם:

אני לא בטוח שהשר יכול לעשות את זה. 

רחל גוטליב:

למה?

היו"ר דוד רותם:

משום שוועדת השרים תמכה בנוסח מסוים, ועכשיו אתם רוצים לשנות. אני לא יכול להגיש הסתייגות על זה.

עמית מררי:

זאת עמדה שקיבלנו אצלנו במשרד, ולכן לא הלכנו לוועדת שרים לחקיקה.

סיגל קוגוט:

פשוט תסבירו כי זאת החמרה כל כך ניכרת.

היו"ר דוד רותם:


אתם עושים טעות מסיבה אחת פשוטה: קודם כול אני אצטרך לדון בזה- -

רחל גוטליב:

יש הצעה של סיגל.

היו"ר דוד רותם:

עזבו אותי מההצעות של סיגל. אם את מנסה לשנות פה דברים כאלה ההגינות מחייבת שאני אודיע לחברי הוועדה, והם יבואו לדיון כזה. אם אני משאיר את זה כמות שהוא אז עכשיו יש הצבעה, ומה שיש פה אחד הוועדה תאשר. 

סיגל קוגוט:

 אבל את הנוסח שלנו כן הפצנו לחברי הוועדה. חוץ מההצעה הממשלתית אופציה אחרת תהיה פי 4 מטובת ההנאה שהתכוון להשיג על-ידי העבירה. זה דומה לסעיף 63, אבל לא דורש שטובת ההנאה ניתנה. זה כן נוסח שהפצנו לחברי הוועדה, ואת זה כן אפשר לעשות. 

היו"ר דוד רותם:


אני לא מבין מה שאת עושה פה. אני ביקשתי ממישהו שוחד של מיליון דולר כדי לעזור לו. זה מזכיר לי שרב אחד נהיה חירש. שאלו אותו, מה זה? הרי כתוב: "השוחד יעוור עיני צדיקים", איך נהיית חירש? אז הוא אמר, לי רק הבטיחו.

סיגל קוגוט:

עבירת השוחד מושלמת גם בלי שהכסף הועבר.

היו"ר דוד רותם:

ואז את אומרת, לא רק שלא קיבלתי מיליון דולר, אני אשלם ארבעה? 

רחל גוטליב:
כגובה קנס. כענישה.

סיגל קוגוט:

 אתה רוצה שלאדם לא תהיה מוטיבציה- -

עמית מררי:

- - - לפגוע במוטיבציה הכלכלית. 

היו"ר דוד רותם:


לנאמן יש שיטה: הוא חושב שצריך לבטל את בתי הסוהר, ועל כל העבירות הכלכליות להטיל כופר ועונשים קשים. מה שסיגל מציעה פה זה דווקא טוב.

רחל גוטליב:

בסדר, לכן אמרנו שברמה העקרונית- -

חגית לרנאו:

אז כדאי אולי להנחות את בית המשפט לפחות לעניין הזה. אם הכוונה היא שיהיה מין סוג של טרייד-אוף בין עונש מאסר לבין קנס- -

רחל גוטליב:

זה לא טרייד-אוף.

חגית לרנאו:
 אז למה להגדיל את הקנס? כי התפיסה היא שהקנס הופך להיות אמצעי הרתעתי כשלעצמו. אבל אז מה שיוצא הוא שהמחוקק גם כאן מרחיב את שיקול הדעת, גם מרחיב את שיקול הדעת כאן, לא אומר שום דבר מבחינת היחס בין זה לזה, חוזר ואומר שהוא מחמיר בענישה, אבל לא באמת מתכוון שיוחמר בענישה- -

היו"ר דוד רותם:


לא, הוא מתכוון שיוחמר בענישה. הוא רק אומר, שבתי המשפט הרי לא שמים על המחוקק, מה אכפת לבתי המשפט מהמחוקק?

חגית לרנאו:

אנחנו התנגדנו, ואני מבינה שההתנגדות לא מתקבלת, ושהחוק הזה יעבור על אף התנגדותנו. אבל כתפיסה עמוקה של חקיקה זה מודל מאוד בעייתי. אני לא רוצה לחזור על דברים שנאמרו, אבל קשה לי לשתוק.

היו"ר דוד רותם:


כל התפיסה שלך לגבי ענישה – אם הייתי נותן לך לכתוב את הקוד הפלילי היית כותבת את הענישה אחרת לגמרי. אבל הבעיה שלי עם התפיסה שלך היא שהיא לא מתבצעת במדינת ישראל. היא לא מתבצעת, מה אני יכול לעשות? אין כסף, אין מעונות, אין מטפלים, אין שיקום – אנחנו יודעים את זה. 

חגית לרנאו:

התפיסה שלי לגבי ענישה היא שצריך להשתמש בעונש המאסר מעט ככל האפשר, וצריך למצוא חלופות אחרות. כאן לכאורה ניתנת חלופה אחרת. אומרים לשופט, לך על קנס – קנסות גדולים, קנסות כבדים, תכביד כאן כי המוטיבציה היא כלכלית, אבל אז שייאמר במפורש, תשתמש באמצעי של קנס במקום מאסר. כי אחרת המחוקק אומר לשופט, גם קנס וגם מאסר, וגם החמרה- -

היו"ר דוד רותם:


אבל זה אני עושה בהבניית שיקול הדעת ולא פה.

סיגל קוגוט:

זה ועדת גולדברג.

היו"ר דוד רותם:


 את רוצה שאני אגיד לך משהו? הלוואי שהיה לי הכוח וכוח האדם והזמן לשבת על כל העבירות הפליליות במדינת ישראל, לבטל חלק מהן כי אין להן בכלל מקום, ומי שהיה צריך לעשות לי את זה פרש; דבר שני, אני מאוד אשמח להפוך את רוב העבירות הפליליות לעבירות מנהליות. 

רחל גוטליב:

אנחנו הולכים בכיוון הזה, אבל לא בעבירות האלה. 

היו"ר דוד רותם:

שוחד- -

רחל גוטליב:

זאת לא עבירה שמתאימה לעבור להיות עבירה מנהלית.

מיכאל בן ארי:


ב-10 שנים, נגד כמה אנשים הוגשו כתבי אישום על עבירות שוחד?

רחל גוטליב:

אני לא יודעת. למה זה חשוב? אם יש מעט, אדרבה. אדרבה במובן הזה שקשה לתפוס. אבל אולי גם לא הרבה לוקחים, אני לא יודעת לומר.

מיכאל בן ארי:


 ריקבון חברתי.

רחל גוטליב:

יש כאן אינטרס מעבר לפן הכלכלי.

היו"ר דוד רותם:


בכל מה שאנחנו עושים בחקיקה הפלילית לא נתקן את העולם. השיטה שחגית מציעה היא ודאי הרבה יותר נכונה: אל תכניס לכלא, תן קנסות ותטפל.

רחל גוטליב:

תלוי על מה.

מיכאל בן ארי:


מה שהצעתי קודם.

היו"ר דוד רותם:


חגית טוענת את זה כבר לפחות מאז שאני מכיר אותה. אבל יש לי הצעה אחת אליכם: תביאו את הכסף בשביל לעשות את זה.

קריאה:


כסף לְמה?

היו"ר דוד רותם:

אני מדבר על הטיפול ועל השיקום.

מיכאל בן ארי:


 בעבירות שוחד?

רחל גוטליב:

זה לא שייך לשיקום.

חגית לרנאו:

נכון שיש- - -

היו"ר דוד רותם:


רבותיי, אתם ישר מסתכלים למעלה. אותו קצין משטרה שעומד במחסום ונותן להיכנס- -

רחל גוטליב:

הוא למד את הלקח מעצם העובדה שהוא ישב במאסר.

היו"ר דוד רותם:

אני לא בטוח.

רחל גוטליב:

אם ניתן לו רק עבירת קנס, לדעתי, המסר לא עבר. יש עבירות, ואנחנו כל הזמן מנסים לאתר אותן, שבאמת הענישה הנכונה היא ענישה כלכלית בלבד. יש עבירות שהאינטרס המוגן הוא אחר, והעונש המתאים הוא גם מאסר. אבל יכול להיות שזה גם וגם.

היו"ר דוד רותם:

אני אתן לך דוגמה לשלושה תיקים לאחרונה – ג'קי סרוב- -

מיכאל בן ארי:


- - -

רחל גוטליב:

לא נראה לי, לא בעבירות שוחד.

מיכאל בן ארי:


 במקום ההחמרה במאסר תעשו החמרה ב- - -

חגית לרנאו:

- - - הערה שאומרת שבשיקול בעונש בית המשפט יתייחס - -

היו"ר דוד רותם:


אני לא יכול לעשות את זה רק בעבירה הזאת. זה בכל מקום בית המשפט עושה. תסתכלי בטבלאות שאתם הגשתם וגם בטבלאות שהם הגישו ותראי איך הם משחקים עם זה. 

אני אגיד לך יותר מזה, ד"ר ג'קי סרוב הורשע בשוחד. שלחו אותו ל-6 חודשי עבודות שירות – מה ההיגיון? האיש הזה, רופא אדיר – קחו אותו, תשימו אותו חזרה בחדר מיון, תטילו עליו את הקנס. הוא קיבל אלף שקל – 20 אלף שקל, 100 אלף שקל – עשיתם משהו.

רחל גוטליב:

אני מסכימה איתך.

היו"ר דוד רותם:

ד"ר יקירביץ' – אז עזבי את סעיף ההריגה- - 

אורלי דורון:


זה עומד בניגוד להצעה הקודמת להרחיק אנשים שמועלים באמון הציבור, מהשירות הציבורי. 

היו"ר דוד רותם:


בתנאי אחד, שכשאני עושה את זה אני לא יורה לעצמי ברגל. לקחת רופא כמו יקירביץ' ולשלוח אותו לכלא – הוא ייצא משם, לא ינתח, ולא כלום. איבדתי רופא אדיר. אז הוא קיבל שוחד. 

מיכאל בן ארי:


 אני לא מסכים איתך, אני מסכים עם מה שאמרתי קודם. אם אני רוצה ללמד לקח את המערכת אני חייב לפעמים לשלם את המחיר לאבד רופא בכיר כמו פלוני וכמו אלמוני. 

היו"ר דוד רותם:

אז אני לא מסכים. 

מיכאל בן ארי:


אחרת הוא יגיד שיש לו חסות, אני כזה אלוף בצה"ל, עשיתי כאלה דברים, לכן מותר לי. בשוחד אין מותר כי זה ריקבון. 

היו"ר דוד רותם:

אין מותר, אתה תשלם רק את כל מה שיש לך במקום זה, ואתה תצא עני ואביון ובלי דרגות ולא תקבל - - -

מיכאל בן ארי:


צריך להיות מסר ציבורי, מסר חברתי כלפי האנשים האלה.

אורלי דורון:

אני מפרקליטות מיסוי וכלכלה, ואנחנו מטפלים הרבה בנושא של תאגידים, במיוחד תאגידים ציבוריים. אני רוצה להסב את תשומת לבכם לנושא הקנסות. הדבר שהעסיק את ה-OECD בנושא הקנסות היה בין השאר ענישה מחמירה של תאגידים. הנושא הזה לא בא על פתרונו במנעד שבין מאסר לבין קנס. הביטוי לנושא הזה הוא בקנסות גדולים. כשמדובר בעבירות שוחד בתחומים מורכבים יותר, מסחריים, בעלי אופי כלכלי, ביטחוני וכיוצא באלה בארץ או בחו"ל אנחנו מתעסקים בתחום מאוד מורכב. הוא מורכב בכל מיני היבטים: יש מורכבות של הוכחת העבירות האלה כשהן מתבצעות באמצעות תאגידים, השרשור בין תאגידים כאלה ואחרים, היכולת לחשוף את העבירות. עבירת השוחד, כפי שהציגה היועצת המשפטית של הוועדה לא מחייבת הוכחת השגת טובת הנאה ושווי טובת הנאה כדי להרשיע. התוספת שאתם מציעים עכשיו מחייבת בכל מקרה להוכיח- -

סיגל קוגוט:

 מה שתכננו לפחות. 

אורלי דורון:

מה שתכננו לפחות. זה אני לא חייבת להוכיח היום לצורך הרשעה בעבירה.

סיגל קוגוט:

 הנושא הזה מאוד מורכב להוכחה דה-פקטו. כשאנחנו מגיעים לבתי משפט אנחנו לא יכולים להסתפק באומדן. בית המשפט לא מוכן להסתפק באומדן, יש קביעות- -

היו"ר דוד רותם:


לפי מה שאת אומרת בעצם הוא שגם כשאני מעלה את הקנס לתאגיד פי 10, את תצטרכי להוכיח שהכסף- -

אורלי דורון:

להפך.

סיגל קוגוט:

 היא רוצה שתעלה את זה לפי 30-20 כדי שהיא לא תצטרך להוכיח, ועדיין אפשר יהיה להטיל קנס.

היו"ר דוד רותם:

פי 30-20? אין פי 30-20.

רחל גוטליב:

זה מה שעמית אמרה. הרעיון המוצע, על דעת שר המשפטים, שלגבי תאגיד במקום קנס פי 10 יבוא קנס פי 20.

היו"ר דוד רותם:


 לא. 

רחל גוטליב:

זה מה שאמרה עמית.

היו"ר דוד רותם:

יש לי שאלה אליכם, אני לא מבין – כשאתם הגשתם את הצעת החוק הזאת התייחסתם לזה ברצינות- -

רחל גוטליב:

מאוד.

היו"ר דוד רותם:

- - אז מה אתם רוצים להגיד לי, שמאז הדיונים פתאום החלטתם שצריך להכפיל שוב פי 10 או פי 20? חבר'ה, אי אפשר ככה.

עמית מררי:

עמדתי על זה בדיון הקודם. כשהצענו את הקנס המוצע בהצעת החוק הסתכלנו על מדרג הענישה הקיים, וניסינו להתאים למדרג הענישה הקיים. מאז עברנו ביקורת של ה-OECD- -

אברהם מיכאלי:

 OECD, OECD.

היו"ר דוד רותם:

אוי ווי זמיר, זה לא OECD.

עמית מררי:

אוי OECD.

היו"ר דוד רותם:

בדיוק. את כל הבלבול מוח הזה נעשה, והם לא יקבלו אותנו בסוף.

אברהם מיכאלי:

אנחנו צריכים להיות יותר צדיקים מהאפיפיור, ובסוף יצחקו עלינו בעיניים, ולא יקבלו אותנו לשם.

עמית מררי:

הטענה שלהם הייתה שהקנס המוצע לא עומד בקנה אחד גם עם קנסות אחרים שיש אצלנו, ויותר מזה – הם אומרים שהקנס המוצע לא יהיה מרתיע מספיק כשמדובר בעסקאות בהיקפים חריגים וגדולים יחסית, וככל שמדובר בתאגידים כי קנס זה אמצעי הענישה היחיד או לפחות העיקרי לגביהם. 

לפיכך אנחנו חשבנו שיש מקום להחמיר את הקנסות פי 10 לגבי יחיד ופי 20 לגבי תאגיד. אנחנו רוצים לציין שמבחינת המדרג הקיים לגבי עבירה לפי סעיף 3 לחוק איסור הלבנת הון- -

סיגל קוגוט:

 שאולי נטפל גם בה עוד מעט.

עמית מררי:

אנחנו מטפלים ב-3ב, את 3א הכוונה להשאיר כפי שהוא. הקנס הוא פי 20 מ-61א(4) בין אם מדובר ביחיד ובין אם מדובר בתאגיד. כך שאנחנו לא חורגים מקנסות אחרים בעבירות כלכליות.

סיגל קוגוט:

 לשיטתכם, למה החמרתם בעניין יחיד? בכל זאת צריך להביא בחשבון את רמת החיים במדינת ישראל ואת המאסר הכבד. גם מה שאת אומרת עכשיו לגבי תאגידים זה לא רלוונטי, אז גם לשיטתכם וגם אחרי הדיונים החדשים, יש מקום שזה יהיה רק על תאגיד. אבל מה שהצעתי הוא משהו ביניים שברוב המקרים כן יפתור את הבעיה. גם כשמחמירים ענישה צריך הדרגתיות. אנחנו אומרים שעבירת השוחד הייתה עד היום לא כלום, ואנחנו צריכים פשוט לעשות אותה בטורים הנדסיים? 

היו"ר דוד רותם:


 אני עובר על הטבלה של ה-OECD- -

אברהם מיכאלי:

 אנחנו לא במקום גרוע.

היו"ר דוד רותם:

למשל, יוון - -

עמית מררי:

יש טבלה של תאגידים וטבלה של יחידים. 

היו"ר דוד רותם:

אני מסתכל בטבלה של התאגידים. ביוון – פי 3 מהשוחד שקיבלו; בהולנד – עד 67 אלף יורו.

אורלי דורון:

בנושא של תאגידים נושא של פוטנציאל רווח, שזאת ההצעה של הייעוץ המשפטי, משאיר אותנו עם אותה בעיה ראייתית שאנחנו נמצאים בה.

סיגל קוגוט:

 לא מלאה, לא אותה בעיה.

היו"ר דוד רותם:


 אבל היא אומרת לך, או זה או זה לפי הגבוה ביניהם. אל תוכיחי את זה, תוכיחי את השוחד בפועל – תודה רבה. 

אורלי דורון:

אבל אם אני נשארת עם השוחד בפועל, אני נשארת עם פי עשרה לגבי תאגיד- -

היו"ר דוד רותם:


את נשארת עם פי 10 בכל מקרה. אני לא מתקן עכשיו ל"פי 20". 

רחל גוטליב:

מכל מקום התלבטנו על ההצעה של סיגל וחשבנו שהיא נכונה עקרונית.

היו"ר דוד רותם:


אני נותן לכם על שתי ההזדמנויות, מה זה משנה?

רחל גוטליב:

גם הקנס הוא פרופורציונלי לסוג טובת ההנאה ומאפשר למקרים החמורים לעלות מעל 10, כשכמובן יש כאן קושי ראייתי. אבל נצטרך להתמודד עם זה.

עמית מררי:

קונספטואלית היא הצעה שלוקחת בחשבון, והיא נגזרת של העסקה או של טובת ההנאה המתוכננת.

אורלי דורון:

כאשר נכתוב נושאים מסוימים בחקיקה היה חשש שזה יהיה אות מתה. ההסדר הזה של טובת הנאה שנתכוון להשיג יהיה בה אולי סוג כזה של קושי. כשאתה צריך להוכיח שווי שכבר התקבל, גם אז בית המשפט לא מוכן לקבל אומדנים ורוצה שווי ממש. 

היו"ר דוד רותם:


לא אומדנים. כשמישהו הבטיח לי שוחד, ולא נתן לי את השוחד, את לא הולכת עם התיק הזה לבית משפט, אלא אם כן יש לך עד מדינה או שאני הודיתי. 

סיגל קוגוט:

 נכון, לפי הסיפור שלו.

היו"ר דוד רותם:

לפי הסיפור, הוא יגיד, אדוני, הוא ביקש ממני מיליון דולר.

אורלי דורון:

אבל אני עוסקת כאן בנותן. כשאני מדברת על התאגיד בסיטואציה של ה-OECD ובסיטואציה של נותן השוחד לעובד ציבור זר, אני עוסקת בכך שחברה מסוימת מעוניינת להשיג מכרזים בחו"ל, ולכן משחדת. שם במקרה של "מתכוון לקבל", יהיה מאוד קשה מכיוון שזאת מטריה מורכבת. זה רכיב שהוכחתו טעונה חקירה מאוד מורכבת. אנחנו מדברים על סיטואציות כאלה שהעבירה נעברת כלפי חו"ל – המכרזים בחו"ל, חיקורי הדין בחו"ל. יש גם איזשהו חשש האם היא עומדת בעיקרון הסבירות כי לא קיבלת את טובת ההנאה. 

רחל גוטליב:

אני חוזרת ואומרת, שלאחר שליבנו נראה לנו שההצעה של סיגל נראית נכונה, אבל נוכח הקשיים שהעלתה אורלי. אני רוצה לשמור לעצמי – אתה אמרת שנתיים וחצי, אני אומרת עוד שנה או שנתיים, שלא יגידו לנו שטרם יבשה הדיו, וכבר אתם באים עם שינוי.

היו"ר דוד רותם:


אין שום בעיה. אני כבר מודיע לך: טרם יבשה הדיו, ויבוא שינוי מסיבה פשוטה: בחודש מרס נקבל תשובה שלילית, וממילא נתקן את החוק.

עמית מררי:

הכוונה היא הפוכה: אנחנו רוצים לבחון עבירות נוספות. זה יכול להיות לבחור מדרג שונה- -

היו"ר דוד רותם:

בסדר. חבר הכנסת פינס, יש לך מה להגיד על החוק הזה?

אופיר פינס-פז:

אתה שמעת את דעתי על החוק הזה בישיבה הקודמת.

היו"ר דוד רותם:

מהי?

אופיר פז-פינס:


השאלה היא מה סיגל הציעה.

סיגל קוגוט:

 עכשיו דיברנו על הקנסות.

היו"ר דוד רותם:


 שהקנסות יהיו פי 5 או פי 10 ממה ששילמו או פי 4 ממה שהתכוונו להרוויח. זאת אומרת, אם אני רק מציע לך את השוחד- -

רחל גוטליב:

מהקנס הקבוע.

עמית מררי:

מהקנס הקבוע בסעיף 61א(4).

אופיר פז-פינס:


מה לגבי הענישה במאסר?

היו"ר דוד רותם:

10 שנים.

סיגל קוגוט:

אנחנו הצענו "נסיבות מחמירות", אבל הוועדה החליטה לקבל החמרת עבירה בלי נסיבות מחמירות. 

רחל גוטליב:

בגלל הקושי בה.

אופיר פז-פינס:

זה לפי עמדת משרד המשפטים?

סיגל קוגוט:

 כן, במאסר.

היו"ר דוד רותם:

לפי עמדת בתי המשפט בעצם.

אופיר פז-פינס:

למה עצרתם את החוק בפעם שעברה?

סיגל קוגוט:

כי הוועדה ביקשה שננסה לעשות נסיבות מחמירות.

אופיר פז-פינס:

זה - - - בבקשה שלנו.

סיגל קוגוט:

 הבאנו משהו, והחליטו ללכת עם דעת הממשלה.

היו"ר דוד רותם:


תודה רבה. מי בעד? מי נגד? מי נמנע?

הצבעה

בעד הצעת החוק –  3

 נגד –  1

נמנעים – אין

ההצעה נתקבלה.

היו"ר דוד רותם:

הצעת החוק אושרה. תודה רבה, הישיבה נעולה.

הישיבה ננעלה ב-10:20

